《昭祖送韩文》
宋代·邓肃

两鸟相酬不肯休，欲令日月无旋辀。
斯文未丧得韩子，扫灭阴霾霁九州。
古来散文与诗律，二手方圆不兼笔。
独渠星斗列心胸，散落毫端俱第一。
陋巷嗟余四壁空，恶本雕残付蠹虫。
虽得一班时可意，鱼鲁纷纷意莫穷。
好古谁似城南杜，平生不矜润屋富。
力刊善本妙毫厘，日费千金曾不顾。
老藤截玉奴侧理，千古松煤腾碧烟。
入手五行俱可下，兀兀短檠忘夜眠。
我生嗜好随时改，独有此书心不解。
欲酬厚意锥也无，更为先生作阿买。

作者简介：邓肃（1091～1132），字志宏，南剑沙县（今属福建）人。生于宋哲宗元祐六年，卒于宋高宗绍兴二年，年四十二岁。少警敏能文，善谈论。会李纲罢相，上疏争之，干执政怒，罢归居家，绍兴二年（1132年）五月，携母避寇福唐（今福清），五月初九病逝，年仅41岁，归葬于邓墩。肃著有《栟榈集》三十卷，《挥尘后录》传于世。《闽沙邓氏族谱》载：邓肃，字志宏，父祖谷，长子邓普，字寰宇，次子邓慈。